Diari Oficial de la Generalitat Valenciana


Sumari del DOGV 8728, del 29-01-2020 (2020/678)

RESOLUCIÓ de 24 de gener de 2020, del director de l'Agència Valenciana de Foment i Garantia Agrària, per la qual es convoquen ajudes a les inversions en explotacions agràries en el marc del Programa de desenvolupament rural de la Comunitat Valenciana 2014-2020.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8728

Data del DOGV
:   29-01-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/678


Data del document
:   24-01-2020

Organisme emissor
:   Agència Valenciana de Foment i Garantia Agrària

Tipus de document
:   Resolució

Anàlisi jurídica

 Descriptors 

:   * Agència Valenciana de Foment i Garantia Agrària
    * ajuda pública

RESOLUCIÓ de 24 de gener de 2020, del director de l'Agència Valenciana de Foment i Garantia Agrària, per la qual es convoquen ajudes a les inversions en explotacions agràries en el marc del Programa de desenvolupament rural de la Comunitat Valenciana 2014-2020. [2020/678]  
L'Ordre 29/2016, de 31 d'octubre, de la Conselleria d'Agricultura, Medi Ambient, Canvi Climàtic i Desenvolupament Rural aprovà les bases reguladores de les ajudes a les inversions en explotacions agràries en el marc del Programa de desenvolupament rural de la Comunitat Valenciana 2014-2020. En aquesta ordre s'estableixen aspectes per a l'execució en l'àmbit de la Comunitat Valenciana de la mesura d'ajuda a les inversions en actius físics establida en l'article 17, apartat 1, lletra a del Reglament (UE) 1305/2013 del Parlament Europeu i del Consell, de 17 de desembre de 2013, relatiu a l'ajuda del desenvolupament rural a través del Fons Europeu Agrícola de Desenvolupament Rural.  
  
Mitjançant l'Ordre 7/2019, de 28 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica s'ha modificat la mencionada Ordre 29/2016 a fi d'adaptar-la a les modificacions del Programa de desenvolupament rural de la Comunitat Valenciana 2014-2020, aprovades pel Comité de Seguiment del PDR, relatives, en resum, als costos elegibles per a aquesta mesura, els criteris de selecció d'operacions finançades pel PDR-CV 2014-2020 i els percentatges d'ajuda aplicables.  
En l'article 21 de l'annex I de l'Ordre 29/2016 es disposa que les quanties totals màximes aplicables en cada convocatòria es publicaran mitjançant resolució del director de l'Agència Valenciana de Foment i Garantia Agrària en el Diari Oficial de la Generalitat Valenciana. Així mateix, l'article 9 de l'esmentat annex estableix que el termini per a la presentació de sol·licituds d'ajuda estarà reflectit en la convocatòria i en l'article 10 es disposa que s'establirà un llindar de puntuació que hauran de superar les sol·licituds presentades per a poder tindre dret a la concessió de l'ajuda.  
En aplicació de l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que les ajudes regulades en la present convocatòria, realitzada en aplicació de l'Ordre 29/2016, són compatibles amb la política comunitària de competència, d'acord amb l'article 81.2 del Reglament (UE) 1305/2013, del Parlament Europeu i del Consell, de 17 de desembre de 2013, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), segons el qual els articles 107, 108 i 109 del Tractat de Funcionament de la Unió Europea (TFUE) no seran aplicables als pagaments efectuats pels Estats membres en virtut i de conformitat amb aquest reglament, ni al finançament suplementari nacional contemplat en l'article 82, dins de l'àmbit d'aplicació de l'article 42 del TFUE.  
De conformitat amb el que es disposa en l'article 28 de la Llei 5/1983, de 30 de desembre, del Consell, en el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i l'article 13.1 del Decret 123/2006, de 8 de setembre, del Consell, pel qual s'aprova l'estatut de l'Agència Valenciana de Foment i Garantia Agrària, resolc:  
  
  
Primer. Objecte i bases reguladores  
L'objecte de la present resolució és la convocatòria de l'ajuda a les inversions en explotacions agràries en el marc del Programa de desenvolupament rural de la Comunitat Valenciana 2014-2020 amb la finalitat de facilitar la realització d'inversions que permeten millorar el rendiment global i sostenibilitat de les explotacions mitjançant la implementació de plans de millora. El règim aplicable a aquesta convocatòria és el que s'estableix en l'Ordre 29/2016, de 31 d'octubre, de la Conselleria d'Agricultura, Medi Ambient, Canvi Climàtic i Desenvolupament Rural per la qual s'aproven les bases reguladores de les ajudes a les inversions en explotacions agràries en el marc del Programa de desenvolupament rural de la Comunitat Valenciana 2014-2020 (DOGV 7915, 11.11.2016), modificada per l'Ordre 7/2019, de 28 d'octubre, de la Conselleria d'Agricultura, Desenvolupament Rural, Emergència Climàtica i Transició Ecològica (DOGV 8673, 08.11.2019).  
  
Segon. Sol·licitud d'ajuda  
1. Els interessats que complisquen les condicions establides en l'article 7 de l'Ordre 29/2016, de 31 d'octubre, de la Conselleria d'Agricultura, Medi Ambient, Canvi Climàtic i Desenvolupament Rural que va aprovar les bases reguladores de les ajudes a les inversions en explotacions agràries en el marc del Programa de desenvolupament rural de la Comunitat Valenciana 2014-2020, han de presentar les sol·licituds a través del model normalitzat publicat en la Guia PROP de la Generalitat:  
  
http://www.gva.es/portal/page/portal/inicio/procedimientos'id\_proc=574  
2. Les sol·licituds d'ajuda han de presentar-se juntament amb el corresponent pla de millora generat a través de l'aplicació informàtica dissenyada a aquest efecte per la Conselleria d'Agricultura, Desenvolupament Rural, Emergència Climàtica i Transició Ecològica, a la qual pot accedir-se a través del següent URL: http://astral.gva.es/astral  
3. En la mencionada Guia PROP de la Generalitat es troben també la relació de documentació (annex 5) que es requereix a fi d'acreditar el compliment dels requisits per a accedir a la condició de beneficiaris de les ajudes, que haurà de ser aportada per aquells sol·licitants que siguen seleccionats després de l'aplicació dels criteris de baremació establits en l'Ordre 29/2016.  
4. El formulari de sol·licitud incorpora les següents declaracions responsables, que hauran de ser subscrites, en tot cas, pels sol·licitants:  
  
a) Conéixer i acceptar la normativa reguladora d'aquesta convocatòria d'ajudes establida en l'Ordre 29/2016, en la resolució per la qual es convoquen les ajudes així com les disposicions d'aplicació tècnica i desenvolupament dictades pel titular de la direcció general competent publicades en la Guia PROP del lloc web de la Generalitat Valenciana.  
b) No estar incurs en cap dels supòsits establits en l'article 13.2 de la Llei 38/2003, de 17 de novembre, general de subvencions.  
  
c) Complir la normativa d'integració laboral de persones amb discapacitat o, en el seu cas, l'exempció d'aquesta obligació conformement amb el Decret 279/2004, de 17 de desembre.  
d) Comprometre's a complir el que s'estableix en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
e) Complir els requisits exigits per a obtindre la condició de beneficiari de l'ajuda sol·licitada.  
f) No haver iniciat l'execució de les actuacions incloses en el pla de millora.  
g) Comprometre's al fet que no disminuïsca la dimensió equivalent de l'explotació en UTA ni el Marge Net d'aquesta, després de l'execució del pla de millora.  
h) Comprometre's a exercir l'activitat agrària en l'explotació objecte de l'ajuda i a mantindre les inversions durant almenys tres anys comptats des de la data del pagament final de l'ajuda i a mantindre a la disposició de l'Administració els justificants de pagament de les despeses finançades.  
i) Comprometre's a comunicar qualsevol variació que afecte les dades i la documentació entregada a l'Administració en el context de tramitació d'aquesta ajuda.  
j) Comprometre's a aportar la documentació exigida en les bases reguladores que s'indica en l'annex 5 indicat en l'apartat primer d'aquesta resolució, que no puga ser obtinguda directament per la Conselleria, en cas que aquesta sol·licitud siga seleccionada després de l'aplicació dels criteris de baremació establits en l'Ordre 29/2016.  
k) Comprometre's a facilitar en tot moment la realització dels controls necessaris per a comprovar la correcta concessió de l'ajuda i el compliment de compromisos, així com a aportar la informació necessària requerida, tècnica, econòmica i laboral, per a l'elaboració d'indicadors de seguiment de la mesura.  
l) Comprometre's al fet que els proveïdors de qualsevol despesa subvencionable no tindran parentiu per consanguinitat ni afinitat de fins a primer grau amb els sol·licitants de l'ajuda, ni formaran part d'aquestes en el cas de persones jurídiques.  
m) En cas que la sol·licitud corresponga a una persona jurídica, complir amb els requisits per a ser definida com a microempresa o petita empresa segons la definició de la Recomanació 2003/361/CE de la Comissió.  
A més, haurà de declarar que no s'han obtingut subvencions o ajudes per a les mateixes inversions relacionades amb la sol·licitud i, en cas que hagen sigut sol·licitades altres subvencions o ajudes per a les mateixes inversions relacionades amb la sol·licitud, procedents de qualsevol administració o ens públic o privat, nacional o internacional, hauran d'especificar-se.  
5. Mitjançant la presentació de la sol·licitud el sol·licitant manifesta sota la seua responsabilitat que totes les dades recollides en aquesta i en la documentació que s'adjunta són verídiques i que es troba en possessió de la documentació que així ho acredita, i que queda a disposició de la Generalitat per a la comprovació, control i inspecció posterior que s'estimen oportuns.  
D'acord amb el que es disposa en l'article 69.4 de la Llei 39/2015, d'1 d'octubre, del procediment administratiu comú de les administracions públiques, la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no presentació davant l'Administració competent de la declaració responsable, la documentació que siga requerida per a acreditar el compliment del que s'ha declarat, o la comunicació, determinarà la impossibilitat de continuar amb l'exercici del dret o activitat afectada des del moment en què es tinga constància d'aquests fets, sense perjudici de les responsabilitats penals, civils o administratives que pertocarien.  
6. D'acord amb el que es disposa en l'article 28 de la Llei 39/2015, d'1 d'octubre, la presentació de la sol·licitud comporta l'autorització a l'òrgan gestor del procediment per a obtindre directament les dades d'identitat del sol·licitant o, si escau, del seu representant legal i d'estar al corrent amb el compliment de les seues obligacions tributàries i davant la Seguretat Social, així com les dades cadastrals de la seua explotació. En cas que el sol·licitant s'opose al fet que l'òrgan gestor obtinga directament aquesta informació, haurà d'indicar-ho expressament en el formulari, i quedarà obligat a aportar els documents acreditatius corresponents.  
7. En el cas que la sol·licitud no complisca els requisits exigits o no s'aporten els documents preceptius, es requerirà a l'interessat perquè, en un termini de deu dies, esmene la falta o aporte els documents, amb la indicació que si així no ho fera, es consideraria que ha desistit de la seua petició, després de la resolució que haurà de ser dictada en els termes establits en l'article 21, apartat 1r de la Llei 39/2015, d'1 d'octubre, del procediment administratiu comú de les administracions públiques.  
  
8. No són susceptibles de subvenció en la present convocatòria les inversions destinades a la plantació ni a l'empelt de les varietats híbrides de cítrics que s'esmenten a continuació: Fortune, Ortanique, Ellendale, Clemenvilla-Nova, Nadorcott, Minneola, Murcott, Murina, Orri, Primosole, Queen i Spring Sunshine.  
9. De conformitat amb el que es disposa en l'Acord de 26 d'abril de 2012 pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació (DOGV 6809, 03.07.2012), la instrucció del procediment i la resolució d'aquesta convocatòria correspon a la Direcció General d'Agricultura, Ramaderia i Pesca, per delegació del director de l'Agència Valenciana de Foment i Garantia Agrària.  
  
  
Tercer. Termini i lloc de presentació de les sol·licituds  
1. El termini de presentació de sol·licituds és de DOS mesos a comptar de l'endemà de la publicació de l'extracte de la present resolució en el Diari Oficial de la Generalitat Valenciana.  
2. Les persones jurídiques estan obligades a relacionar-se amb la Generalitat exclusivament a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú, per la qual cosa aquestes persones, així com els sol·licitants que siguen persones físiques però opten per aquesta via, hauran de presentar les sol·licituds telemàticament a través de la seu electrònica de la Generalitat en la següent adreça: http://www.gva.es/portal/page/portal/inicio/procedimientos'id\_proc=574  
3. La resta de sol·licitants han de presentar la seua sol·licitud, preferentment, en les oficines comarcals de la Conselleria d'Agricultura, Desenvolupament Rural, Emergència Climàtica i Transició Ecològica corresponents a la ubicació de l'explotació agrària descrita en la sol·licitud o, en defecte d'això, en qualsevol dels registres establits en la legislació reguladora del procediment administratiu comú.  
4. No s'acceptaran aquelles sol·licituds que es presenten fora del termini establit en la convocatòria, i es resoldrà la inadmissió d'aquestes, que haurà de ser notificada als interessats en els termes establits en els articles 40 i següents de la Llei 39/2015, d'1 d'octubre, del procediment administratiu comú de les administracions públiques.  
  
Quart. Concessió de l'ajuda  
1. La concessió de les ajudes s'efectuarà mitjançant un règim de concurrència competitiva i, en el cas que l'import total sol·licitat siga superior a l'import global màxim establit, s'atendran les sol·licituds de forma ordenada de major a menor puntuació obtinguda per cada sol·licitud, d'acord amb els criteris establits en l'article 10 de l'Ordre 29/2016. En cas d'empat, es tindrà en compte la dimensió equivalent de l'explotació (UTA) en el moment de presentar la sol·licitud d'ajuda, i es concedirà prioritat a les sol·licituds amb una dimensió equivalent major.  
  
2. El termini per a la resolució de les sol·licituds d'ajuda és de sis mesos, conformement amb el que es disposa en l'article 11 de l'Ordre 29/2016. Si en aquest termini no es dictara resolució expressa, s'entendria que ha sigut desestimada, segons estableix l'article 25.5 de la Llei 38/2003, de 17 de novembre, general de subvencions.  
3. La concessió o denegació de l'ajuda, motivada escaientment, serà notificada als interessats. Contra aquesta es podrà interposar un recurs potestatiu de reposició davant el director de l'Agència Valenciana de Foment i Garantia Agrària en el termini un mes, a comptar des de l'endemà de produir-se la notificació, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú, o impugnar-se directament davant els jutjats contenciosos administratius en el termini de dos mesos, comptats des de l'endemà de la notificació, de conformitat amb el que s'estableix en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
4. D'acord amb el que es disposa en l'article 10.4 de l'Ordre 29/2016, s'estableix un límit de 7 punts que les sol·licituds presentades han d'aconseguir per a poder tindre dret a la concessió de l'ajuda.  
  
Cinqué. Finançament  
1. S'estableix un import global màxim per a les ajudes convocades mitjançant la present resolució de 09.813.485 d'euros, distribuïts en les següents anualitats:  
Anualitat 2020: 4.500.000 euros  
Anualitat 2021: 99.544.149 euros  
Anualitat 2022: 08.530.381 d'euros  
Anualitat 2023: 3.000.000 d'euros  
2. L'ajuda està inclosa dins de la mesura 4, operació 4.1.1, Ajuda a les inversions en explotacions agràries, del Programa de desenvolupament rural de la Comunitat Valenciana 2014-2020, adoptat per la Comissió Europea el 28 de juliol de 2015, i el finançament d'aquesta es farà amb càrrec a la línia de subvenció SO83300 del capítol VII del pressupost de l'Agència Valenciana de Foment i Garantia Agrària, corresponent a l'aplicació en la Comunitat Valenciana de la Política Agrícola Comuna per a cada exercici. L'ajuda estarà cofinançada pel Fons Europeu Agrícola de Desenvolupament Rural (FEADER), el Ministeri d'Agricultura, Pesca i Alimentació i la Generalitat, segons consta en el Programa de desenvolupament rural de la Comunitat Valenciana 2014-2020. De conformitat amb el que es disposa en l'article 40. 2.de la Llei 1/2015, de 6 de febrer, de la Generalitat, d'hisenda pública, del sector públic Instrumental i de subvencions, les despeses d'abast pluriennal se subordinen als crèdits que, per a cada exercici, es consignen a aquest efecte en el pressupost de la Generalitat.  
  
  
Sisé. Publicitat dels beneficiaris  
1. S'informa els beneficiaris que, de conformitat amb l'article 113 del Reglament (UE) 1306/2013, les seues dades seran publicades conformement amb l'article 111 d'aquest Reglament i podran ser tractades per organismes d'auditoria i investigació de la Unió Europea i nacionals, per a salvaguardar els interessos financers de la Unió. D'acord amb el que s'estableix en la Llei 38/2003, general de subvencions, i en l'article 45.b de la Llei 39/2015, d'1 d'octubre, del procediment administratiu comú de les administracions públiques, la concessió de les ajudes convocades es publicarà en el lloc web de l'Agència Valenciana de Foment i Garantia Agrària.  
2. Quant a les dades de caràcter personal, els beneficiaris podran exercir els drets reconeguts en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades). L'acceptació de la subvenció suposa, per a cadascun dels beneficiaris, l'acceptació i l'autorització expressa a l'Agència Valenciana de Foment i Garantia Agrària per a la recollida, la incorporació als respectius fitxers i el tractament d'aquestes dades personals, així com per a la seua conservació durant els terminis establits en les disposicions aplicables.  
  
  
Seté. Incompatibilitat de les ajudes  
No són subvencionables amb càrrec a aquesta convocatòria aquelles inversions que siguen objecte d'altres mesures d'ajudes públiques amb independència de l'origen del finançament públic, de l'organisme que gestione l'ajuda, o de l'exercici financer en el qual haguera sigut concedida i, en particular, no podran ser cofinançades mitjançant contribució dels Fons Estructurals, del Fons de Cohesió o de qualsevol altre instrument financer de la Unió.  
Tampoc poden acollir-se a aquestes ajudes les inversions corresponents a les mesures incloses en el Reial decret 1363/2018 per a l'aplicació de les mesures del Programa de Suport al Sector Vitivinícola 2019-2023, aprovat d'acord amb les disposicions del Reglament (UE) 1308/2013 pel qual es crea l'organització comuna de mercats dels productes agraris i pel qual es deroga el Reglament (CEE) 922/72, el Reglament (CEE) 234/79, el Reglament (CE) 1037/2001 i el Reglament (CE) 1234/2007.  
En el cas d'inversions corresponents a explotacions agràries de membres d'organitzacions de productors de fruites i hortalisses (OPFH), solament podran acollir-se a les ajudes les inversions de caràcter individual que hagen sigut concebudes, decidides, finançades i dutes a terme pels agricultors.  
Així mateix, a fi de previndre el risc de doble finançament d'inversions acollides als programes apícoles establits de conformitat amb l'article 55 del Reglament (UE) 1308/2013 amb les ajudes establides en la present ordre es realitzaran controls basats en encreuaments entre les bases de dades de beneficiaris de totes dues ajudes.  
  
Huité. Estudi i avaluació de les sol·licituds  
En l'article 10 de l'Ordre 29/2016 s'estableix que les sol·licituds presentades que reunisquen els requisits per a la seua aprovació seran estudiades i puntuades per una comissió avaluadora seguint els criteris de baremació que s'indiquen en l'apartat 3 d'aquest article. A més, s'estableix l'assignació de puntuació addicional a aquelles sol·licituds que incloguen inversions subvencionables que tinguen un objectiu mediambiental, d'estalvi energètic o de lluita contra el canvi climàtic.  
  
A aquest efecte es consideren inversions elegibles les establides en l'article 5.4, apartat d (complet) i apartat e punts 2n i 3r, de l'esmentada ordre, que es detallen a continuació:  
Apartat d. Inversions en modernització d'instal·lacions de regadiu:  
  
Totes les inversions establides en aquest apartat.  
Apartat e. Un altre tipus d'instal·lacions:  
2n. Inversions en instal·lacions que redueixen l'impacte ambiental de l'activitat de l'explotació o incrementen la seua eficiència energètica, en concret:  
- Instal·lacions que permeten depurar o recuperar per a una altra utilització l'aigua emprada per al seu nou ús en l'explotació.  
- Instal·lacions i equips (no inclosos en l'apartat de maquinària i vehicles de càrrega i transport), per a la reutilització-reconversió-reciclatge de subproductes orgànics de l'explotació.  
- Instal·lacions i equips que permeten l'aprofitament energètic del biogàs produït a partir de residus orgànics i subproductes obtinguts en l'explotació.  
- Instal·lació de sistemes que permeten l'obtenció d'energia mitjançant cogeneració (generació combinada de calor i electricitat) a partir de residus derivats de la producció, transformació o condicionament de productes de l'explotació.  
3r. Inversions l'objecte de les quals siga la utilització d'energies renovables, en concret:  
- Instal·lació de sistemes d'energies renovables la capacitat dels quals per a generar energia siga com a màxim equivalent al consum d'energia elèctrica necessària per a la producció de les orientacions productives de l'explotació.  
  
Nové. Sol·licitud de pagament de les ajudes  
Una vegada concloses les operacions incloses en els plans de millora aprovats, els beneficiaris han de comunicar la finalització, justificar la seua execució, acreditar el pagament de les inversions i sol·licitar el pagament de l'ajuda corresponent.  
D'acord en el que es determina en l'Ordre 29/2016, les sol·licituds de pagament han de presentar-se abans del dia 31 de juliol de l'exercici pressupostari corresponent per al qual s'ha programat la finalització de les inversions incloses en el pla de millora i anar acompanyades per la documentació i justificants pertinents, segons es descriu en l'article 13.e de l'Ordre 29/2016.  
Per a les sol·licituds que s'aproven a l'empara d'aquesta convocatòria la data límit per a la presentació de sol·licituds de pagament és el dia 31 de juliol per a 2023 per a les sol·licituds corresponents a plans de millora que hagen establit l'acabament en l'exercici de 2023.  
  
Desé. Procediment de comunicació d'irregularitats i sospites de frau  
  
Qualsevol persona que tinga coneixement de fets que pogueren ser constitutius de frau o irregularitat en relació amb projectes o operacions finançades totalment o parcialment amb càrrec a fons procedents de la Unió Europea en el marc de la present convocatòria podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat a aquest efecte per aquest servei en l'adreça web: http://www.igae.pap.minhafp.gob.es/sitios/igae/es-es/snca/paginas/inicio.aspx i en els termes establits en la Comunicació 1/2017, de 6 d'abril, de l'esmentat servei que pot consultar-se en l'URL següent:   
http://www.hisenda.gva.es/documents/23378909/318938244/comunicacionsnca+1-2017+06.04.2017Canaldenuncias.pdf/0356c08d-0e02-4cf6-b820-19f28fcee69f  
  
Onzé. Règim de recursos contra la present resolució  
La present resolució posa fi a la via administrativa i contra aquesta pot interposar-se, potestativament, un recurs de reposició davant del director de l'Agència Valenciana de Foment i Garantia Agrària en el termini un mes, comptat des de l'endemà de la seua publicació, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú, o impugnar-se directament davant dels jutjats contenciosos administratius en el termini de dos mesos, a comptar des de l'endemà de la seua publicació, d'acord amb el que es determina en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 24 de gener de 2020.- El director de l'Agència Valenciana de Foment i Garantia Agrària: Francisco Rodríguez Mulero.